ธปท.เตรียมคุมสินเชื่ออสังหาฯ
ผู้ประกอบการอสังหาริมทรัพย์เผย ธนาคารแห่งประเทศไทย เตรียมออกมาตรการคุมการปล่อยสินเชื่อสำหรับซื้ออสังหาริมทรัพย์เร็วๆนี้ หลังกังวลปัญหาฟองสบู่
10 พ.ย. 2553

ผู้ประกอบการอสังหาริมทรัพย์เผย ธนาคารแห่งประเทศไทย เตรียมออกมาตรการคุมการปล่อยสินเชื่อสำหรับซื้ออสังหาริมทรัพย์เร็วๆนี้ หลังกังวลปัญหาฟองสบู่ 
นายธำรง ปัญญาสกุลวงศ์ นายกสมาคมอาคารชุดไทย เปิดเผยภายหลังหารือร่วมกับ นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) และคณะผู้บริหารธปท. ร่วม 3 ชั่วโมงว่า จากการหารือวันนี้คาดว่า ธปท.น่าจะมีการออกมาตรการอย่างใดอย่างหนึ่งมาคุมการปล่อยสินเชื่อในภาคอสังหาริมทรัพย์แน่นอน และน่าจะเป็นการออกมาคุมสินเชื่อทุกประเภทที่อยู่อาศัยด้วย ไม่ว่าจะเป็นคอนโดมิเนียม บ้านเดี่ยว บ้านแฝด เพราะธปท.น่าจะห่วงภาวะฟองสบู่
“คาดว่าธปท.คงออกมามาตรการมาในเร็วๆนี้ ในระยะสั้นนี้แน่ ออกแบบคุมหมดทุกตลาดด้วย ซึ่งเราก็เสนอขอให้เว้นบางตลาด เพราะจริงๆมันก็ไม่ได้มีแนวโน้มที่จะเป็นปัญหาไปเสียหมด ซึ่งถ้าออกมาอย่างนั้นจริงอาจจะกระทบให้คนที่เตรียมจะกู้ซื้อทิ้งเงินดาวส์ได้ และอาจจะทำให้ตลาดนิ่ง เพราะคนคิดว่าจะเกิดฟองสบู่ก็รอให้ถูกลง ไม่ตัดสินใจซื้อ ฉะนั้น ถ้าถือมาจริงๆก็กระทบมากพอสมควร”นายธำรงกล่าว
ทั้งนี้ ยอดโครงการในส่วนของคอนโดมิเนียมเปิดขายโครงการใหม่มีทั้งหมดจำนวน 139 โครงการ มีทั้งหมด 5.69 หมื่นยูนิต ซึ่งบริษัทที่เปิดโครงการใหม่เหล่านี้จดทะเบียนอยู่ในตลาดหุ้นถึง 66 โครงการ ซึ่งหากมีมาตรการออกมาบริษัทเหล่านี้คงได้รับผลกระทบด้วย